Svend Erik Hovmand (V), 2003-11-27:
Jeg vil allerførst takke repræsentanter for et flertal af Tingets medlemmer for tilslutning til dette lovforslag.
Jeg skal ikke genoplive den engagerede debat, der var tidligere under forslagets behandling, men kun konstatere, at debatten i hvert fald afslørede en ting, nemlig at Socialdemokratiet ikke har noget forslag til løsning af grænsehandelsproblemet, og det var da i hvert fald et udbytte af debatten.
Jeg vil sige, at grænsehandelsproblemet er en vigtig ting at være opmærksom på.
Man skal også være opmærksom på, at det går begge veje med den grænsehandel.
Danskerne køber rundt regnet for 9½ mia. kr. i udlandet.
Udlændinge køber for ca. 8 mia. kr. i Danmark.
Der er altså en modgående tendens.
Men når det er sådan, at omkring hver anden flaske spiritus, der drikkes i Danmark, er hentet på den anden side af grænsen, før den drikkes i Danmark, er det jo klart, at her er der et problem. Jeg synes, det er glædeligt at kunne konstatere, at der ikke købes så mange flasker spiritus på den anden side af grænsen.
Så kan man så sige, at det er for lidt, at der skal gøres mere, og at det her forslag ikke vil rykke meget.
Og det er også et skridt til at dæmme op for de særlige problemer, som f.eks. emballageafgiften har bidraget til i forbindelse med den såkaldte flaskefidus.
Det, som jeg så i øvrigt vil hæfte mig ved - ud over at udtrykke taknemmelighed over for dem, der støtter - er nogle bemærkninger, som hr. Aage Frandsen kom med.
Og så føjede han til: Det er godt, at man har noget godt at vælge imellem.
Begge de to udsagn har ført til, at jeg har arbejdet for at få indført en ændret beskatningsform for øl i Danmark.
Jeg er nemlig fuldstændig enig med hr. Frandsen i, at vi forbrugere har brug for at få lidt mere kvalitet på hylderne.
Og jeg synes, at med den glidende skala, der lægges op til her, er det en spændende udfordring for bryggerierne i Danmark til at komme med nogle nye, spændende produkter, som kan matche forbrugernes behov.
Nogle vil så spørge, om det så ikke fører til et merforbrug af øl i Danmark.
Vores vurdering er, at merforbruget vil ligge i størrelsesordenen 1 pct., så virkningen er til at overskue.
Det, der et det afgørende, og som jeg er fuldstændig enig med hr. Frandsen i, er, at hvis merforbruget sker på bekostning af andre drikkevarer, som indeholder mere alkohol end øl gør, er det faktisk et fornuftigt skridt, vi her tager.
Står man derhjemme om aftenen og skal have et middagsselskab og står med valget mellem at sætte 2 flasker vin eller kvalitetsøl på bordet, hvis man så regner det om, svarer en flaske vin vel til omkring 7 øl, og så meget øl bliver der ikke drukket, hvis det er til 4 mennesker.
Man drikker jo ikke 14 flasker øl til en ganske almindelig middag, men det kan da godt være, at man drikker 2 flasker vin.
Dermed vil jeg sige, at hvis flere bliver interesseret i at vælge øl frem for vin, så vil vi i virkeligheden også nedsætte forbruget af alkohol.
Først og fremmest synes jeg, det er vigtigt at understrege det, som jeg forstår at vi er helt enige om: at det vil være rigtig, rigtig godt, hvis man kunne få befolkningen til at drikke lidt mindre ved at højne kvaliteten af det, der bliver drukket, og at det er godt, hvis man får noget godt at vælge imellem, som hr. Aage Frandsen siger.
Med de ord vil jeg endnu en gang sige tak for en positiv modtagelse fra et flertal i dette Ting, og jeg ser frem til et konstruktivt udvalgsarbejde.